作者:張孝祥
標題:多麗
內容:景蕭疏，楚江那更高秋。遠連天，茫茫都是，敗蘆枯蓼汀洲。認炊煙，幾家蝸舍，映夕照，一簇漁舟。去國雖遙，寧親漸近，數峰青處是吾州。便乘取，波平風靜，荃棹且夷猶。關情有，冥冥去雁，拍拍輕鷗。忽追思，當年往事，惹起無限羈愁。拄笏朝來多爽氣，秉燭夜永足清遊。翠袖香寒，朱弦韻悄，無情江水只東流。柂樓晚，清商哀怨，還聽隔船謳。無言久，餘霞散綺，煙際帆收。